**Tárgy: Gyakorlatvezetői felkérő levél**

**AKNB\_GPTM035 - 1 hetes gyakorlat LOGO 3.**

**AKLB\_GPTM035 - 1 hetes gyakorlat LOGO 3.**

**Tisztelt Gyakorlatvezető!**

**Kedves Kolléga!**

Tisztelettel felkérem, hogy vegyen részt az **1 hetes** **gyakorlat LOGO 3.** elnevezésű gyakorlatvezetésében, mely gyakorlat a harmadéves nappali és levelező tagozatos logopédus hallgatók képzésén belül kerül megvalósításra. A gyakorlati képzés a hallgatók képzésének ötödik szemeszterében **20 órában** történik, melynek részei:

**6 óra hospitálás, 8 óra felkészülés/konzultáció, 6 óra résztanítás**

**A gyakorlat teljesítésének határideje:** a szorgalmi időszak befejezése előtti 10. nap.

**A logopédiai ellátás és a rehabilitációs terepgyakorlat általános, mindenkori célja:**

 a megszerzett gyógypedagógiai, pszichológiai, módszertani ismeretek gyakorlatban való alkalmazása, szélesítése

 a készség- és képességfejlesztés eljárásainak, eszközeinek tudatos alkalmazása

 a differenciáló pedagógia alkalmazása

 az önértékelő, elemző képesség fejlesztése

 köznevelési/közoktatási dokumentumok tanulmányozása, értelmezése

**Tartalma:**

 hospitálás, hospitálási napló vezetése

 a hospitált és a megtartott órák elemzése, megbeszélése a gyakorlatvezetővel

 ismerkedés a pedagógiai adminisztrációval

 tervezet/óravázlat készítése a tanítási órákról

 egyéni fejlesztési terv megtekintése, értelmezése

 a hatékony tanulásszervezési módok gyakorlása

 oktatástechnikai, digitális eszközök használata

 szemléltető eszközök használata

 portfólió készítése

**A gyakorlatvezető feladatai:**

 a gyógypedagógiai vezetőtanár mentorként irányítja a hozzá beosztott gyógypedagógus hallgató mindennemű intézményi tevékenységét

 megismerteti az aktuális nevelési és oktatási dokumentumokkal

 tájékoztatja a hallgatót a tantervek, tanmenetek, tankönyvek, segédanyagok és eszközök használatáról, az iskola helyi tantervéről, a gyógypedagógusi munka sajátosságairól, tájékozódik a hallgató szakmai, módszertani elképzeléseiről

 segíti a hallgatókat a célirányos önmegfigyelések és feljegyzések készítésében, ehhez megfigyelési szempontokat ad

 rendszeresen tart megbeszéléseket a gyakorlással és a hospitálással kapcsolatos tapasztalatokról, feladatokról

 értékeli a hallgató tervezeteit, óravázlatait, fejlesztési terveit

 jelen van a hallgató óráin

 segíti a hallgatót az önálló tanításra való felkészülésben, a tanórák didaktikai-módszertani tervezésében, elemző-értékelő megbeszéléseken feltárják a tanóra szakmai-pedagógiai tapasztalatait

 a gyakorlás során folyamatosan ellenőrzi és értékeli a hallgató szakmai ismereteinek gyakorlati alkalmazásában való készségét, pedagógiai felkészültségét, a diákokkal való együttműködését

 a tanítási gyakorlatok egésze alapján minősítést készít a jelölt munkájáról (szakmai, módszertani, pedagógiai felkészültsége, az oktató-nevelő munka hatékonysága és a tanári magatartás alapján az értékelőlap kitöltésével)

**A gyakorlat konkrét célja:** a nyelvfejlődési zavar terápiájának megismerése, résztervezetek írása, foglalkozásrészek megtartása. Alkalmanként minimum 15, maximum 25 percben, minél többféle nyelvi fejlesztési területen próbálják ki magukat a hallgatók. (Ajánlott óratípusok: megkésett beszédfejlődés terápiája, diszfázia terápia, diszlexia prevenció, komplex nyelvi fejlesztés.)

**Logopédiai alapellátás területén:**

A hallgató aktívan vegyen részt a logopédiai alapellátás folyamatában:

* figyelje meg a speciális módszertani eszközök használatát, tapasztalatait felhasználva, és a gyakorlatvezető útmutatásait figyelembe véve, tervezzen meg és vezessen logopédiai órákat.
* A gyakorlat helye**:** Pedagógiai szakszolgálatok, valamint olyan intézmények, ahol a gyermekeknek logopédiai alapellátást biztosítanak.

**Rehabilitációs területen:**

* A hallgató ismerkedjen meg az egyéni, ill. kiscsoportos fejlesztések eszköz és módszertanával, a kapcsolódó dokumentumokkal stb. Tapasztalatait felhasználva vezessen le fejlesztő foglalkozásokat.
* A gyakorlat helye: Integrált intézmények, EGYMI-k ahol a gyermekek rehabilitációs fejlesztését végzik (nyelvfejlődési zavaros, tanulási zavaros, SNI tanulók ellátása).

**Diagnosztikus területen:**

* Szakértői bizottságok/EGYMI-k évközi, év végi logopédiai diagnosztikai folyamatainak megfigyelése.
* **Ha diagnosztikai területen** végzi a hallgató a gyakorlatát, feladatai: 8 gyermek logopédiai vizsgálatának megfigyelése, 8 óra konzultáció, és 1 esetben – ha lehetséges - valamelyik logopédiai vizsgálóeljárás, teszt felvétele teljes egészében, vagy részben. (Artikulációs vizsgálat, PPL…)

**Feladatok:** A hallgatónak a gyakorlatról Gyakorlati portfóliót kell összeállítani és elektronikus úton eljuttatni a következő e-mail címre: csanyi.csilla@ga.sze.hu **A portfólióhoz kérem az általam kiküldött dokumentumokat használják!**

A portfólió leadási határideje: Az adott szorgalmi időszak befejezése előtt egy héttel.

**A portfólió részei:**

1. **Előlap**
2. **Beszámoló a hospitálásokról**: A hospitálásokról min. 5 oldalas beszámolót kell írni, melyben mutassa be a hallgató az intézményt, a látott foglalkozásokat, valamint az összegyűjtött tapasztalatok összegzésére is kerüljön sor. A hospitálás alkalmait táblázatban kell vezetni a hallgatói igazoló lapon és minden alkalmat a gyakorlatvezetővel hitelesíttetni kell.
3. **Beszámoló a résztanításokról:** 1-2 oldalas reflexió, mit gondol a hallgató a megtartott részfoglalkozásairól, mit tett jól, miért, min szeretne változtatni.
4. **A fejlesztő részfoglakozások tervezetei**:

A hallgatónak a gyakorlatvezető irányítása alapján 6 óra résztanítást, részfoglalkozást kell megterveznie, levezetnie. A foglalkozásokat csak abban az esetben tarthatja meg a hallgató, ha a foglalkozás tervezetét időben elkészíti, leadja a gyakorlatvezetőnek és a gyakorlatvezető azt elfogadja. A tervezeteket is be kell fűzni a gyakorlati naplóba.

Minden megtartott órát táblázatos formában is rögzíteni kell a hallgatói igazoló lapon, a lista valódiságát a gyakorlatvezető az aláírásával hitelesítse!

1. **Beszámoló a diagnosztikai hospitálásról**: (Amennyiben a hallgató diagnosztikai területen végzi a gyakorlatát.) A hospitálásokról min. 10 oldalas beszámolót kell írni. Be kell mutatni, milyen diagnosztikus eljárásokat látott, hogyan zajlott, és néhány reflektív hozzászólással lehet gazdagítani a beszámolót. Mielőtt a saját maga által végzett vizsgálatról, teszt felvételéről írna, mutassa be az adott gyermeket, a nehézségeit, ami miatt a vizsgálatra sor került, és elemezze a gyermek elért eredményeit.

A hallgatói igazoló lapot ezen a területen is szükséges vezetni, és belefűzni a portfólióba.

1. **A gyakorlatvezető értékelése a hallgató munkájáról:** Szintén a portfólió részét képezi a gyakorlatvezető által kitöltött Értékelő lap 1,2 is. Tisztelettel kérjük a gyakorlatvezetőt, hogy ne csak bekarikázással és érdemjeggyel értékelje a hallgató munkáját, hanem pár sorban összegezze is a véleményét. Mindkét értékelő lapot töltse ki!
2. **A hallgatói igazoló lapok**: A fent említett hallgatói igazoló lapokat is be kell fűzni a gyakorlati naplóba.

**Néhány javaslat a gyakorlat kivitelezéséhez:**

Mielőtt elkezdődne a hospitálás, kérem pár mondatban **ismertesse az anyaintézménye, tagintézménye, intézménye felépítését**. Jelezze a hallgatónak, hogy bővebben hol tud ennek utána nézni (weboldal, honlap) **Mutassa be saját szerepét az intézményen belül**: hány gyermekkel, milyen óraszámban, hány kollégával dolgozik együtt, milyen a szakemberek közötti együttműködés, milyen az intézmény személyi- és eszközellátottsága.

A bemutatott foglalkozások előtt **beszéljen az órán részt vevő gyermekekről**, milyen nyelvi/ beszéd problémával, milyen szűrések vizsgálatok után kerültek a csoportba. Ha SNI gyermekekről van szó, mutassa meg a gyermekek szakértői vizsgálatának eredményét, egyéni fejlesztési tervét- természetesen a személyiségi jogok figyelembevételével- beszéljen arról, milyen kóddal rendelkeznek, ez milyen nehézségeket von maga után, mivel kell megküzdenie nap mint nap. Mondja el, mik a gyermek erősségei, személyiségvonásai, milyen a szülői támogatottsága.

Feltétlenül **jelezze a gyakorlaton jelen lévő hallgatónak, milyen óratípust fog látni,**  (artikulációs zavar terápiája, komplex nyelvi fejlesztés, beszédfolyamatossági zavar terápiája, diszlexia prevenció, diszlexia reedukáció…stb…) mi a gyermek konkrét problémája (Pl: s-sz, zs-z, cs-c paralália, r-hang uvuláris ejtése, jelentős szókincselmaradás, fejletlen beszédészlelés, beszédértés…)

Röviden ismertesse az óra felépítését:

(Pl: artikulációs zavar terápiája: előkészítő gyakorlatok, auditív differenciálás., hangfejlesztés, rögzítés, automatizálás, motoros differenciálás,

komplex nyelvi fejlesztés: akusztikai, fonetikai, fonológiai szint fejlesztése, lexikai szint fejlesztése, morfológiai szint fejlesztése, szemantikai, szintaktikai szint fejlesztése – ezek már az órai anyag vázát adják és megkönnyíti a hallgató jegyzetelését, a hospitálási napló, és a tervezetek elkészítését.).

Az értékelő lapon kérem reálisan értékelje a hallgató gyakorlatát. Hozzáállását, elhivatottságát, igyekezetét, kommunikációját, kreativitását, tudását. Az értékelést segíti az értékelő lapon található szempontsor, a beskálázott pontrendszer.

Kérem, tegye lehetővé, hogy a hallgató az intézményvezető beleegyezésével - az intézményi lehetőségek keretein belül – minél alaposabb *betekintést nyerjen* a csoportban zajló (egyéni) fejlesztés gyakorlatába, valamint az intézményben folyó szakmai munkát szabályozó helyi dokumentumokba.

Kérem, hogy a *gyakorlatról készült* *hallgatói feljegyzéseket* - különös tekintettel az osztályban, a csoportban az egyéni fejlesztéseken történő hospitálásokra, valamint a foglalkozások vezetésére történő felkészüléshez kapcsolódó tervezeteket - *kísérje figyelemmel*. A foglalkozásvezetéshez készített tervezeteket lássa el kézjegyével!

A gyakorlatvezetői munka honorálásaként megbízási díjat tudunk biztosítani, melyről a továbbiakban szerződést kötünk.

Ennek lépései:

1. A hallgató (levelező tagozaton) köteles a megadott határidőig a gyakorlatvezető elérhetőségéhez szükséges pontos adatokat (a gyakorlatvezetővel történt egyeztetés után) egy online táblázatba feltölteni. (Erre feltétlenül kérdezzenek rá, ellenőrizzék le, mert, ha az adatokat nem töltik fel, vagy valamelyik hallgató beletöröl a táblázatba, nem tudjuk a szerződést elkészíteni!)

2. A táblázat adatai alapján az egyetem elkészíti a szerződést és kipostázza a gyakorlatvezető részére.

3. A gyakorlatvezetőket kérjük, hogy nézzék át a kézhez kapott Szerződéseket, hogy adataik megfelelőek-e, illetve a levélhez mellékelt útmutató alapján járjanak el a továbbiakban.

4. A Kar belső szabályzatai alapján a Gyakorlatvezető a munkájáért gyakorlatvezetői díjazásban részesül, mely kifizetésére a gyakorlati időszak befejeztével - a félév végén - kerül sor.

A gyakorlattal kapcsolatban felmerülő kérdéseket az alábbi elérhetőségen jelezheti:

Csányi Csilla, mesteroktató csanyi.csilla@ga.sze.hu 06/96-516-763

Együttműködését tisztelettel köszönjük:

Csányi Csilla

*mesteroktató, a gyakorlat felelőse*

Kelt: